Ди хэкуэгъухэм ядэIэпыкъунущ
Бахъсэн къалэ округым и щIыпIэ администрацэм и Iэтащхьэ Хьэщпакъ СулътIан и унафэкIэ бадзэуэгъуэм и 17-м Бахъсэн щекIуэкIынущ Сирием щыпсэу адыгэхэм ящыщу я адэжь хэкум къэзыгъэзэжахэм ядэIэпыкъуным хуэгъэза псапащIэ Iуэху.
Къалэ администрацэм и Iэтащхьэм и къуэдзэ Хэжь Заур жиIащ псапэ зыщIэну хуейхэр Бахъсэн къалэм дэт ЩэнхабзэмкIэ унэм бадзэуэгъуэм и 17-м зэрырагъэблагъэр. Ахъшэ ирадзэ хъунущ сыхьэт 15.00-м къыщыщIэдзауэ 19.00-м нэсыху.
Фигу къэдгъэкIыжынщи, мы гъэм мэкъуауэгъуэм и 29-м Налшык щекIуэкIа Дунейпсо Адыгэ зэхыхьэм ДАХ-м и тхьэмадэ Сэхъурокъуэ Хьэутий республикэм и цIыхухэр къыщыхуриджащ Сирием къикIыжахэм ядэIэпыкъуну икIи къыщыхилъхьащ КъБР-м и район псоми мыпхуэдэ Iуэху щрагъэкIуэкIыну.
ТЫIЭЩ Элинэ.
